UE

Proiect
PARLAMENTUL REPUBLICII MOLDOVA

LEGEA
pentru modificarea unor acte normative
(privind combaterea întârzierii în executarea obligațiilor de plată în temeiul contractelor încheiate între profesioniști sau între profesioniști și autoritățile publice) 

Parlamentul adoptă prezenta lege.

Prezenta lege transpune parțial (transpune: art. 1 (2)–(3); art. 2 pct. 1–2, pct. 4–5, pct. 8–10; art. 3 (1), (3)–(5); art. 4 (1), (3)–(6); art. 5–10) Directiva 2011/7/UE a Parlamentului European și a Consiliului din 16 februarie 2011 privind combaterea întârzierii în efectuarea plăților în tranzacțiile comerciale, CELEX: 32011L0007, publicată în Jurnalul Oficial al Uniunii Europene L48 din 23 februarie 2011.

Art.I – Legea nr. 66/2025 privind combaterea întârzierii în executarea obligațiilor de plată în temeiul contractelor încheiate între profesioniști sau între profesioniști și autoritățile publice (Monitorul Oficial al Republicii Moldova nr. 193-194 art. 233 din 22.04.2025), se modifică după cum urmează:

1. Clauza de armonizare va avea următorul cuprins:
“Prezenta lege transpune Directiva 2011/7/UE a Parlamentului European și a Consiliului din 16 februarie 2011 privind combaterea întârzierii în efectuarea plăților în tranzacțiile comerciale, CELEX: 32011L0007, publicată în Jurnalul Oficial al Uniunii Europene L48 din 23 februarie 2011

2. În textul legii, cuvântul „contract", la orice formă gramaticală, se substituie cu cuvintele „contract comercial", la forma gramaticală corespunzătoare.

3. Articolul 1
se completează cu aliniatul 21:

“(21) Prezenta lege se aplică obligațiilor pecuniare datorate unui creditor profesionist pentru bunurile livrate, lucrările executate sau serviciile prestate de acesta în temeiul unui contract comercial, atunci când debitorul obligației de plată este un profesionist sau o autoritate publică. Prezenta lege nu se aplică obligațiilor pecuniare al căror creditor este o autoritate publică.”

aliniatul (3) litera a) va avea următorul cuprins:
“a) creanțele validate în procedura de insolvabilitate, inclusiv celor incluse în programul de stingere a creanțelor din planul procedurii de restructurare în condițiile Legii insolvabilității nr. 149/2012.”

4. Articolul 2 va avea următorul cuprins:
“Articolul 2. Noțiuni principale
În sensul prezentei legi, principalele noțiuni au următoarele semnificații:
a) autoritate publică – orice autoritate contractantă astfel cum este definită la art. 13 din Legea nr. 131/2015 privind achizițiile publice și la art. 3 din Legea nr. 74/2020 privind achizițiile în sectoarele energeticii, apei, transporturilor și serviciilor poștale, indiferent de obiectul sau valoarea contractului.
b) contract comercial - contract, indiferent de denumirea și forma acestuia, încheiat între profesioniști sau între un profesionist și o autoritate publică, având ca obiect livrarea de bunuri, executarea de lucrări sau prestarea de servicii, inclusiv proiectarea și execuția lucrărilor publice, a clădirilor și a lucrărilor în construcțiile civile, în schimbul unei sume de bani.
c) dobândă de întârziere în efectuarea plăților - reprezintă dobânda pentru întârzierea în executarea obligațiilor pecuniare în condițiile prevăzute de art. 942 din Codul civil nr. 1107/2002 sau dobânda la o rată stabilită de comun acord între părți.
d) dobânda legală de întârziere în efectuarea plăților – dobânda la care are dreptul creditorul pentru întârzierea în efectuarea plăților, care reprezintă rata de referință plus 9 puncte procentuale în condițiile prevăzute de art. 942 alin. (2) din Codul Civil nr. 1107/2002.
e) document executoriu - orice document prevăzut în art. 11 din Codul de executare nr. 443/2002 emis de instanța de judecată, de o autoritate publică sau de o persoană competentă potrivit legii și care permite creditorului să-și recupereze creanța de la debitor prin executare silită, indiferent dacă executarea se referă la o plată imediată sau eșalonată.
f) întârziere în efectuarea plăților – neexecutarea la expirarea termenului contractual sau legal de plată a obligației pecuniare dintr-un contract comercial.
g) profesionist – astfel cum este definită la art.3 alin.(2) din Codul civil nr.1107/2002, alta decât autoritatea publică în sensul prezentei legi.;
h) rata de referință - rata de bază aplicată principalelor operaţiuni de politică monetară pe termen scurt ale Băncii Naţionale a Moldovei.
i) rezervă a dreptului de proprietate - reprezintă clauza contractuală prin care vânzătorul își rezervă dreptul de proprietate asupra bunului până la plata integrală a prețului, sau după caz a sumelor datorate conform contractului în condițiile prevăzute de art. 1191 din Codul civil nr. 1107/2002.
j) suma datorată - suma principală care ar trebui să fie plătită în termenul contractual sau legal de plată, inclusiv taxa pe valoarea adăugată, precum și taxele, impunerile, prelevările sau impozitele aplicabile care sunt menționate în factură sau în cererea echivalentă de plată.”

5. Articolul 3 va avea următorul cuprins:
“Articolul 3. Dreptul la dobânda de întârziere în efectuarea plăților
În contractele comerciale dintre profesioniști, creditorul are dreptul la dobânda de întârziere  în efectuarea plăților, calculată asupra sumei datorate, în condițiile art. 942 din Codul civil nr. 1107/2002, fără a fi necesară o notificare. 

6. Denumirea articolului 4 va avea următorul cuprins:
“Articolul 4. Determinarea dobânzii de întârziere în efectuarea plăților.”

7. Articolul 5 va avea următorul cuprins:
“Articolul 5. Termenul contractual de plată între profesioniști
(1) Termenul de executare a obligației pecuniare în contractele comerciale încheiate între profesioniști se stabilește potrivit prevederilor art. 862 alin. (1) din Codul civil nr. 1107/2002 și nu poate depăși 60 de zile de la data prevăzută la art. 862 alin. (3) din același cod, cu excepția prevăzută la alin. (4).
(2) În cazul în care termenul de executare a obligației pecuniare nu este determinat în contract și nici nu rezultă din natura obligației, se aplică termenul de 30 de zile prevăzut la art. 862 alin. (3)  din Codul civil nr. 1107/2002.
(3) În cazul în care, potrivit legii sau contractului, este prevăzută o procedură de recepție sau verificare prin care se stabilește conformitatea contractuală a contraprestației, termenul de executare a obligației pecuniare se stabilește potrivit art. 862 alin. (3) lit. c) și alin (4) din Codul civil nr. 1107/2002.
(4) În cazul stipulării unui termen de executare a obligației pecuniare mai mare de 60 de zile, în condițiile art. 862 alin. (1) din Codul civil nr. 1107/2002, clauza contractuală trebuie să fie expresă, clară și neechivocă și să nu fie vădit abuzivă față de creditor în sensul art. 1080 Codul civil nr. 1107/2002. 
(5) În lipsa unei stipulări exprese, clare și neechivoce în contract, termenul de executare a obligației pecuniare mai mare de 60 de zile nu poate rezulta din interpretarea altor clauze contractuale, din acceptarea globală a contractului, din practicile anterioare ale părților sau din comportamentul acestora de până la sau după încheierea contractului.
(6) Orice clauză contractuală contrară prezentului articol în detrimentul creditorului obligației pecuniare este lovită de nulitate absolută în condițiile art. 862 alin. (5) din Codul civil nr. 1107/2002.”

8. Articolul 6 va avea următorul cuprins:
“Articolul 6. Dreptul la dobânda legală de întârziere în efectuarea plăților.
În contractele comerciale în care debitorul obligației de plată este o autoritate publică, creditorul are dreptul la dobânda legală de întârziere în efectuarea plăților, calculată asupra sumei datorate, în condițiile art. 942 din Codul civil nr. 1107/2002, fără a fi necesară o notificare.”

9. Articolul 7 
aliniatul (2) literele a), b) și c), cuvântul “acceptării” se substituie cu cuvântul “primirii”, iar cuvântul “acceptă” se substituie cu cuvântul “primește”, conform formei gramaticale corespunzătoare.

10. Articolul 8 va avea următorul cuprins:
“Articolul 8. Termenul contractual de plată între profesioniști și autoritățile publice
(1) În contractele comerciale în care debitorul obligației pecuniare este o autoritate publică, termenul contractual de plată  nu poate depăși 30 de zile și se calculează conform prevederilor art. 7, precum și ale art. 862 alin. (2) și (3) din Codul civil nr. 1107/2002.
(2) Prin excepție, în condițiile prevăzute de art. 862 alin. (2) din Codul civil nr. 1107/2002, se poate stipula expres un termen mai mare de 30 de zile, care în niciun caz nu poate depăși 60 de zile, numai dacă este justificat în mod obiectiv prin natura sau caracteristicile specifice ale contractului.
(3) În cazul în care termenul mai mare de 30 de zile rezultă dintr-o procedură de recepție sau de verificare a contraprestației, această procedură trebuie să fie expres prevăzută de lege sau de contract, iar durata sa nu poate fi vădit abuzivă față de creditor, în condițiile art. 862 alin. (4) și ale art. 1080 din Codul civil nr.1107/2002.
(4) Domeniul de activitate al autorității publice nu constituie, prin el însuși, o justificare pentru stipularea unui termen de plată mai mare de 30 de zile. Un termen contractual de plată mai mare de 30 de zile poate fi stipulat numai în condițiile alin. (2), în raport cu natura sau caracteristicile specifice ale fiecărui contract.
(5) Orice clauză contractuală contrară prezentului articol, în detrimentul creditorului obligației pecuniare, este lovită de nulitate absolută în condițiile art. 862 alin. (5) din Codul civil nr. 1107/2002.”

11. Se completează cu articolul 81 cu următorul cuprins:
“Articolul 81. Obligația autorităților publice de asigurare a plăților la termen.
(1) Autoritățile publice sunt obligate să asigure, în cadrul sistemului de contabilitate și de control intern managerial organizat potrivit legislației, evidența internă a facturilor și a cererilor echivalente de plată primite în temeiul contractelor comerciale, a termenelor de plată aplicabile, a sumelor datorate, a plăților efectuate și a eventualelor întârzieri.
(2) Autoritățile publice nu pot invoca lipsa procedurilor interne de evidență, întârzierea circuitului intern al documentelor, nefinalizarea formalităților administrative interne sau lipsa planificării bugetare ca temei pentru amânarea curgerii termenului de plată sau pentru exonerarea de plată a dobânzii de întârziere, a despăgubirilor minime și a cheltuielilor de recuperare, cu excepția cazurilor prevăzute expres de lege.
(3) Conducătorii autorităților publice asigură organizarea controlului intern managerial privind respectarea termenelor de plată prevăzute de prezenta lege, inclusiv prin desemnarea subdiviziunilor sau a persoanelor responsabile de monitorizarea facturilor și a cererilor echivalente de plată.
(4) Informația privind obligațiile de plată scadente, plățile efectuate cu întârziere și despăgubirile achitate potrivit prezentei legi se raportează în cadrul mecanismului de raportare stabilit de Guvern potrivit art. 15 alin. (2).”

12. Articolul 10:

la alin. (1) sintagma “conform art 4. din prezenta lege” se substituie cu cuvintele “în condițiile prezentei legi”.

articolul se completează cu alineatele (21) și (22)  cu următorul cuprins:

“(21) Achitarea despăgubirii minime nu este condiționată de dovedirea existenței sau cuantumului cheltuielilor de recuperare până la concurența acestei despăgubiri minime.”

“(22) În cazul în care întârzierea privește facturi, cereri echivalente de plată, rate distincte, despăgubirea minimă se datorează pentru fiecare factură, cerere echivalentă de plată sau rată pentru care sunt întrunite condițiile de plată a dobânzii de întârziere.”

13. Se completează cu articolul 101 cu următorul cuprins:

“Articolul 101. Grafic de plată 
(1) Părțile unui contract comercial pot conveni asupra unui grafic de plată a sumei datorate în rate astfel cum este prevăzut de art. 862 alin. (6) din Codul civil nr.1107/2002.
(2) Graficul de plată se stabilește în mod expres, clar și neechivoc, care prevede cel puțin cuantumul fiecărei rate sau criteriile obiective de determinare a acesteia, precum și data scadenței pentru fiecare rată.
(3) În cazul neachitării  la scadență a uneia sau mai multor rate, dobânda de întârziere în efectuarea plăților și despăgubirile pentru  cheltuielile de recuperare se calculează exclusiv asupra sumelor exigibile aferente ratelor neachitate. Despăgubirea minimă prevăzută la art.10 alin. (1) se datorează pentru fiecare rată neachitată  din momentul în care sunt întrunite condițiile de plată a dobânzii de întârziere în efectuarea plăților, în conformitate cu art. 945 alin. (1) din Codul civil nr.1107/2002.
(4) Stabilirea unui grafic de plată nu constituie renunțare la drepturile creditorului prevăzute de prezenta lege. Dobânda de întârziere în efectuarea plăților, despăgubirea minimă și despăgubirea rezonabilă pentru cheltuielile de recuperare care depășesc despăgubirea minimă  se datorează , pentru fiecare rată, numai în cazul neachitării acesteia la scadența stabilită  în grafic.

14. La articolul 12 cuvintele „la rata dobânzii de întârziere sau la penalitățile de întârziere” se substituie cu cuvintele „la rata dobânzii de întârziere în efectuarea plăților, la penalitățile de întârziere, la despăgubirea minimă ori la despăgubirea rezonabilă pentru cheltuielile de recuperare care depășesc despăgubirea minimă”, iar în textul „art. 1080 alin. (1)”, sintagma „alin. (1)” se exclude.

15. Se completează cu articolele 14¹ și 142 cu următorul cuprins:
“Articolul 14¹. Practicile vădit abuzive privind executarea obligațiilor pecuniare
(1) O practică comercială referitoare la data ori termenul de executare a obligației pecuniare, la rata dobânzii de întârziere în efectuarea plăților, la despăgubirea  minimă  ori la despăgubirea rezonabilă pentru cheltuielile de recuperare care depășesc despăgubirea minimă nu produce efecte juridice în detrimentul creditorului și, după caz, generează dreptul acestuia de a cere despăgubiri, dacă este vădit abuzivă față de creditor.
(2) La evaluarea caracterului vădit abuziv al practicii comerciale prevăzute la alin. (1), criteriile prevăzute la art. 1080 alin. (2) din Codul civil nr. 1107/2002 se aplică în mod corespunzător.
(3) Practica comercială care exclude plata dobânzii de întârziere în efectuarea plăților se consideră vădit abuzivă față de creditor.
(4) Practica comercială care exclude despăgubirea minimă ori despăgubirea rezonabilă pentru cheltuielile de recuperare care depășesc despăgubirea minimă, se consideră vădit abuzivă față de creditor.
(5) În cazul constatării caracterului vădit abuziv al practicii comerciale, instanța de judecată dispune, la cererea creditorului, încetarea practicii și, după caz, înlăturarea efectelor produse în detrimentul creditorului.
(6) Dispozițiile prezentului articol nu aduc atingere aplicării art. 1080 din Codul civil nr. 1107/2002 în privința clauzelor contractuale vădit abuzive.

Articolul 142. Mijloace pentru împiedicarea aplicării clauzelor contractuale și practicilor comerciale vădit abuzive
(1) Organizațiile necomerciale, în condițiile legii, ca reprezentante ale profesioniștilor, organizațiile patronale, precum și organizațiile care au un interes legitim în reprezentarea acestora, pot sesiza instanța de judecată sau, după caz, autoritatea publică competentă cu funcții de control și supraveghere, în limitele competențelor prevăzute de lege, atunci când clauzele contractuale care cad sub incidența art. 1080 din Codul civil nr. 1107/2002 ori practicile comerciale prevăzute la art. 141 sunt vădit abuzive față de creditor.
(2) Prin acțiunea introdusă în temeiul alin. (1), organizația reclamantă poate solicita instanței de judecată să se pronunțe asupra caracterului vădit abuziv al clauzei contractuale sau al practicii comerciale și, după caz, să dispună:
a) Încetarea aplicării clauzei contractuale sau a practicii comerciale vădit abuzive în raporturile contractuale existente;
b) Publicarea integrală a hotărârii sau a deciziei instanței de judecată privind constatarea caracterului vădit abuziv al clauzei contractuale sau a practicii comerciale, inclusiv prin mijloacele de informare în masă sau pe  pagina web oficială a pârâtului;
(3) Acțiunea introdusă de organizația reclamantă în temeiul prezentului articol nu poate avea ca obiect recuperarea creanței individuale și nu substituie dreptul creditorului de a acționa în mod individual debitorul în condițiile legii.
(4) La judecarea acțiunii prevăzute în acest articol, organizația reclamantă nu este obligată să dovedească existența unui prejudiciu propriu sau al unui prejudiciu individual al unui anumit creditor.”

16. Articolul 15 se completează cu aliniatul (4) și (5) cu următorul cuprins:
“(4) Ministerul Dezvoltării Economice și Digitalizării exercită funcția de autoritate competentă pentru coordonarea monitorizării aplicării prezentei legi, elaborarea și promovarea mecanismului de raportare prevăzut la alin. (2), analiza datelor privind întârzierile în executarea obligațiilor de plată în temeiul contractelor comerciale și prezentarea către Guvern a propunerilor de îmbunătățire a cadrului normativ în domeniul combaterii și prevenirii plăților întârziate.
(5) Autoritățile publice care dețin date relevante privind facturile, cererile echivalente de plată, plățile efectuate și întârzierile aferente asigură, în limitele competențelor, furnizarea și interoperabilitatea datelor necesare pentru monitorizarea prevăzută în prezentul articol, în modul stabilit de Guvern.”

17. Se completează cu articolul 151 cu următorul cuprins:
“Articolul 151. Rezerva dreptului de proprietate.
(1) În contractele care intră sub incidența prezentei legi și au ca obiect livrarea de bunuri ori includ o componentă de livrarea de bunuri, vânzătorul păstrează dreptul de proprietate asupra bunurilor livrate până la plata integrală a prețului, dacă rezerva dreptului de proprietate a fost convenită expres între părți înainte de livrarea bunurilor.
(2) Rezervei dreptului de proprietate prevăzute la alin. (1) i se aplică corespunzător dispozițiile art. 1191-1194 din Codul civil nr. 1107/2002, indiferent dacă plata prețului este stabilită  în rate sau printr-o singură plată la termen.
(3) Plățile anticipate, avansurile sau plățile parțiale nu afectează rezerva dreptului de proprietate până la plata integrală a prețului, dacă legea sau contractul nu prevăd altfel.”

Art.II. La articolul 1080 alineatul (3) litera a) din Codul Civil al Republicii Moldova nr. 1107/2002 (republicat în Monitorul Oficial al Republicii Moldova, 2019, nr. 66-75 art. 132), cu modificările ulterioare, 

cuvintele “se prezumă” se substituie cu cuvintele “se consideră”.

Art. III. Articolul 345 din Codul de procedură civilă  al Republicii Moldova nr.225/2003 (republicat în Monitorul Oficial al Republicii Moldova, 2018, nr. 285-294, art. 436), cu modificările ulterioare, se completează cu litera s) cu următorul cuprins: 

“s) rezultă, indiferent de valoarea creanței, din neexecutarea la scadență a unei obligații de plată certe, lichide și exigibile, care intră în domeniul de aplicare al Legii nr. 66/2025 privind combaterea întârzierii în executarea obligațiilor de plată în temeiul contractelor încheiate între profesioniști sau între profesioniști și autoritățile publice, inclusiv a dobânzii de întârziere în efectuarea plăților, despăgubirii minime și despăgubirii rezonabile pentru cheltuielile de recuperare  care depășesc despăgubirea minimă prevăzute de lege, dacă acestea sunt determinate ori determinabile în baza probelor anexate.”

Art. IV. 
Prezenta lege intră în vigoare la expirarea termenului de o lună de la data publicării în Monitorul Oficial al Republicii Moldova, cu excepția prevederilor art. 15 alin. (4) și (5|), care intră în vigoare concomitent cu art. 15 a Legii privind combaterea întârzierii în executarea obligațiilor de plată în temeiul contractelor încheiate între profesioniști sau între profesioniști și autoritățile publice nr. 66/2025.

Președintele Parlamentului

